Pyhä klaani

Pyhä Klaani on Dingon kolmas studioalbumi, joka julkaistiin vuonna 1986. Se oli myös ensimmäinen Dingon albumi, joka julkaistiin oman levy-yhtiön Bang Traxin kautta. Albumi ei myynyt Dingon kahden edellisen albumin tavoin, ja julkisuudessa sitä arvosteltiin epäonnistuneeksi. "Pyhä klaani" on teemaltaan ja musiikiltaan Dingon synkin albumi.
Taustaa.
Dingo aloitti "Pyhän klaanin" tekemisen uudessa tilanteessa. Levytyssopimus Finnlevyn kanssa päättyi vuoden 1985 lopussa, minkä jälkeen Dingo perusti oman levy-yhtiön Bang Traxin yhtyeen manageriksi siirtyneen Lasse Norreksen kanssa.
Dingon kaksi edellistä albumia olivat olleet suuria menestyksiä, ja edellinen albumi "Kerjäläisten valtakunta" oli noussut Suomen myydyimmäksi albumiksi. Tilanne aiheutti paineita yhtyeelle. Neumannin mukaan uuden albumin kappaleiden työstäminen ei poikennut aiemmista, mutta materiaalista tuli alitajuisesti aiempia alakuloisempaa. Syyksi hän on arvellut sen, että aavisti Dingon tilanteessa pian tapahtuvat muutokset. Tuottaja Pave Maijasen mukaan albumin tekoprosessin aikana oli nähtävissä paljon viitteitä siitä, että asiat yhtyeen sisällä eivät olleet kunnossa. Ongelmia aiheuttivat useamman vuoden kestänyt jatkuva julkisuus ja yhtyeen jäsenten huonontuneet välit.
Äänittäminen.
Albumia äänitettiin pääosin Takomo-studioilla Helsingissä alkuvuodesta 1986. Kappaleista ei ollut olemassa demoversioita, vaan yhtye kokoontui studiolle harjoittelemaan kappaleita ennen äänittämistä.
Yhtyeen jäsenten keskinäiset välit olivat äänityksen aikoihin niin tulehtuneet, että laulusolisti Neumann ja kosketinsoittaja Pete Nuotio kävivät äänittämässä osuutensa levylle eri aikoihin.
Julkaisu.
"Pyhä klaani" julkaistiin vuonna 1986 vinyylilevynä ja C-kasettina. Albumin markkinointi tehtiin yhteistyössä tyhjiä C-kasetteja valmistaneen TDK:n kanssa. TDK vastasi jopa 80 prosenttia albumin markkinoinnista aiheutuneista kuluista. Vastineeksi kasettiyhtiö sai logonsa mukaan kaikkiin "Pyhän klaanin" mainoksiin kuten julisteisiin ja muihin painotuotteisiin. Musiikkipiireissä yhteistyö herätti kielteisiä tuntemuksia, sillä tuohon aikaan tyhjiä kasetteja myyvät yritykset katsottiin musiikkiteollisuuden pahimmaksi mahdolliseksi kilpailijaksi.
Albumi julkaistiin CD-muodossa vuonna 1994 ja vuonna 2006 osana "Kunnian päivät 1983–1986" -kokoelmalevyä. "Pyhästä klaanista" ei ole sittemmin otettu uusintapainoksia.
Vastaanotto.
Albumi ei myynyt kahden aiemman albumin tavoin, ja sitä on myyty 77 400 kappaletta. Julkisuudessa "Pyhää klaania" arvosteltiin epäonnistuneeksi. "Pyhä klaani" on teemaltaan ja musiikiltaan Dingon synkin albumi.
Arvioita.
"Soundin" Mika Junna piti "Pyhää klaania" Dingon siihen astisista levyistä eheimpänä ja tyylikkäimpänä. Hänen mukaansa albumilla kielteistä oli vain se, että joidenkin kappaleiden kertosäkeet muistuttivat yhtyeen aiempaa tuotantoa. Esimerkkinä Junna mainitsi ”Ruusuvettä”-kappaleen, jonka sävelkulku muistutti hänen mielestään liian ilmeisesti "Kerjäläisten valtakunnalla" julkaistun ”Valomerkin” sävelkulkua. Junnan mukaan "Pyhä klaani" vaatii kuuntelijalta Dingon edellisiä albumeita enemmän kypsyttelyä, mutta uskoi albumin kestävän aikaa aiempia albumeja paremmin.
Poko Rekordsin toimitusjohtaja Epe Helenius sanoi "Soundissa" pitävänsä levyä pettymyksenä. Hänen mukaansa "Pyhä klaani" oli keskinkertainen joka suhteessa ja huonoin Dingon siihen mennessä julkaistuista albumeista.
"Suosikin" Juho Juntunen kehui albumia kunnianhimoisuudesta ja siitä, ettei Dingo sorru uudella albumillaan tekotaiteellisuuteen. Juntunen suhtautui myönteisesti siihen, että "Pyhällä klaanilla" kappaleiden sanoitukset olivat aiempaa moniulotteisempia kuin kahdella aiemmalla albumilla. "Pyhän klaanin" heikkouksiksi hän mainitsi liiallisen mollivoittoisuuden ja sen, ettei albumilla ollut yhtäkään hittikappaletta.
"Rumban" Heli Salminen kirjoitti arviossaan, että "Pyhä klaani" muistutti liikaa edeltäjiensä tuotannollista tyyliä ja sävelkieltä. Vaikka albumin tuotanto oli kehittyneempää kuin aiemmilla levyillä, Salmisen mielestä "Pyhän klaanin" ansiot eivät yllä samalle tasolle kuin Dingon kahdella aiemmalla albumilla.